แบงก์เข้มให้กู้ดูโฉนดละเอียด
ธนาคารระมัดระวังปล่อยกู้โครงการอสังหาฯ พื้นที่ใกล้เขตอุทยาน หากไม่มีหลักฐานชัดเจนงดให้กู้
2 พ.ค. 2558

ธนาคารระมัดระวังปล่อยกู้โครงการอสังหาฯ พื้นที่ใกล้เขตอุทยาน หากไม่มีหลักฐานชัดเจนงดให้กู้
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า การปล่อยกู้ก่อสร้างอสังหาริมทรัพย์ในพื้นที่ต่างจังหวัด โดยเฉพาะที่เป็นบ้านตากอากาศ จะวิเคราะห์สินเชื่อที่ถี่ถ้วนขึ้น ดูหลักฐานเอกสารสิทธิให้ชัดเจนก่อนอนุมัติสินเชื่อ ขณะที่ลูกค้าที่ต้องการซื้ออสังหาริมทรัพย์ควรใส่ใจเกี่ยวกับที่มาของที่ดินผืนนั้นด้วย ก่อนที่จะเกิดปัญหาตามมาภายหลัง
นายทวีลาภ กล่าวว่า ที่ดินที่ถูกเปลี่ยนมือบ่อยต้องดูให้ลึกไปถึงต้นทาง ยอมรับว่าเป็นเรื่องยากที่จะพิสูจน์ที่มา เพราะบางพื้นที่เคยเป็นป่าสงวนเป็นเขตอุทยาน ซึ่งที่ดินทุกผืนก็เป็นที่หลวงมาก่อนที่จะจัดสรรออกมาเป็นเอกสารสิทธิหรือโฉนดอยู่ในปัจจุบัน
อย่างไรก็ตาม ในเรื่องที่มาของที่ดินนับเป็นข้อกังวลของการปล่อยกู้ของธนาคาร หากเป็นโฉนดหรือที่รังวัด จะมีข้อกังวลน้อยเพราะรัฐเป็นผู้ออกให้ ดูแค่เพียงได้มาโดยชอบหรือไม่ แต่ถ้าเป็นที่ดิน น.ส.3 หรือหนังสือรับรองการทำประโยชน์ที่ดินจะมีความกังวลกว่า เพราะเป็นเพียงสิทธิครอบครอง
นายจงรัก รัตนเพียร รองกรรมการผู้จัดการ ธนาคารกสิกรไทย กล่าวว่า การปล่อยสินเชื่อให้ผู้ประกอบการโครงการอสังหาริมทรัพย์ จะเน้นโครงการที่มีหลักฐานเอกสารที่ดินถูกต้องตามกฎหมาย รวมทั้งจะมีทีมงานไปตรวจสอบว่าที่ดินและสิ่งปลูกสร้างนั้น เป็นพื้นที่หมิ่นเหม่ในการออกใบอนุญาตหรือไม่ หากไม่ชัดเจนก็คงต้องปฏิเสธที่จะให้สินเชื่อ
ทั้งนี้ จะตรวจสอบเข้มงวดเป็นพิเศษ ในพื้นที่ที่อยู่ใกล้เขตอุทยานแห่งชาติ หรือป่าสงวน ที่ผ่านมา มีบางโครงการที่สุ่มเสี่ยง ลูกค้ามีเอกสารยืนยันจริง แต่เมื่อตรวจสอบซ้ำมีพื้นที่บางส่วนทับซ้อน ธนาคารก็จะไม่อนุมัติสินเชื่อให้
อย่างไรก็ดี การปล่อยสินเชื่อโครงการอสังหาริมทรัพย์จะมุ่งเน้นผู้ประกอบการรายใหญ่ที่เป็นที่รู้จัก ลดความเสี่ยง และผู้ประกอบการรายใหญ่ค่อนข้างแข็งแรง แม้จะเกิดเหตุการณ์ที่ไม่คาดคิด ก็ยังสามารถปรับตัวได้ เพราะมีสายป่านที่ยาวกว่าผู้ประกอบการขนาดรองลงมา